Ego Gautherius, Dei gratia Eduorum episcopus, notum facio tam futuris quam presentibus quod Wiardus, vicecomes Tornodori, dedit et concessit Deo et ecclesiæ Fonteneti, in eleemosinam, octo sextaria bladi, medietatem frumenti et medietatem avenæ et decem solidos quos fratres de Fonteneto ei annuatim debebant in grangia quæ Estormer dicitur de territorio Novillæ-Montis; unde, de beneficio ejusdem ecclesiæ, quinquaginta quinque libras habuit; ea videlicet conditione quod, si quisquam inde jam dictis fratribus calumniam vel querelam aliquam movere temptaverit, ipse eis per omnia legitimam garantiam portabit. Hujus rei testes sunt: Willermus, prior de Fonteneto; frater Philippus; frater Bernardus de Grimone; frater Umbertus, cellerarius; Odo, archipresbyter Tullionis; Tecelinus, archipresbiter Frolesii; Odo, dominus de Junay; Rainaudus, frater ejus; Andreas de Cortenge; Walterius Novillæ. Hoc totum laudavit Estibiera, uxor ejusdem Wiardi, propter quod vaccam habuit, filiique et filiæ eorum, videlicet Rainaudus, Johannes, Willelmus, Gertrudis et Regina. Hujus laudationis testes sunt tres monachi de Fonteneto, videlicet Andreas, Umbertus, Hugo; Walterius de Novilla et uxor ejus. Ut autem hoc ratum et inviolabile perseveret, presentem cartam, prece ejusdem Wiardi, sigilli nostri appensione munire curavimus. Actum, anno Incarnationis Domini Mº Cº XCº. — Restat sigillum.